新沐浴
作者：白居易
朝代：唐

paragraphs: 形適外無恙，心恬內無憂。
夜來新沐浴，肌髮舒且柔。
寬裁夾烏帽，厚絮長白裘。
裘溫裹我足，帽暖覆我頭。
先進酒一杯，次舉粥一甌。
半酣半飽時，四體春悠悠。
是月歲陰暮，慘冽天地愁。
白日冷無光，黃河凍不流。
何處征戍行，何人羈旅遊。
窮途絕糧客，寒獄無燈囚。
勞生彼何苦，遂性我何優。
撫心但自媿，孰知其所由。